Odlučni smo u namjeri da se poslužimo svim alatima kojima raspolažemo za ostvarenje svojih ciljeva. U doba kada broj zahtjeva za dodjelu sredstava stalno raste, proračun EU-a treba biti usmjeren na ostvarivanje rezultata. Srednjoročnom revizijom višegodišnjeg financijskog okvira nastojat će se odgovoriti na pitanje kako bolje usmjeriti financijska sredstva na najveće izazove s kojima se suočavamo, kao što su unutarnja i vanjska dimenzija izbjegličke krize. Osim toga, Komisija će predložiti strategiju za proračun EU-a usmjeren na rezultate kako bi se osigurao veći naglasak na postizanju rezultata u budućem financiranju. Moguće je napraviti više kako bi se olakšalo korištenje inovativnim financijskim instrumentima, a mnogo je prostora i za pojednostavnjenje (to se osobito odnosi na poljoprivredu, europske strukturne i investicijske fondove i daljnje napore koji se ulažu u istraživanja), poboljšanje rezultata i mjere kojima se povezuje učinkovitost u trošenju sredstava s dobrim ekonomskim upravljanjem.

Komisija je stoga prije osmišljavanja ovog programa rada započela intenzivne i konstruktivne razgovore s institucijskim partnerima radi dogovora o tome na što bi trebalo staviti težište rada. Najbolji prijedlozi neće dovesti do promjena ako zbog nemogućnosti postizanja dogovora godinama stoje na pregovaračkom stolu. Zbog toga smo utvrdili neke postojeće prijedloge koje bi zakonodavci trebali što prije donijeti i zato namjeravamo povući određeni broj ranijih prijedloga Komisije koji više nisu relevantni, blokirani su ili više nisu u skladu s očekivanom razinom ambicije kako bismo oslobodili prostor potreban za rad na prioritetnim prijedlozima oko kojih je moguć dogovor.

Prošle godine rekli smo da ćemo težište rada staviti na druge stvari i usmjeriti se na važne teme. Odonda smo definirali svoju viziju i konkretne mjere koje treba poduzeti u okviru investicijskog plana, jedinstvenog digitalnog tržišta, energetske unije, europskog programa sigurnosti, europskog migracijskog programa, unije tržišta kapitala, akcijskog plana za pošteno i djelotvorno oporezivanje trgovačkih društava, nove trgovinske strategije i naših najnovijih prijedloga za produbljenje i jačanje gospodarske i monetarne unije. Ovaj ćemo tjedan predstaviti svoju strategiju jedinstvenog tržišta roba i usluga, a sve ćemo to do kraja godine zaokružiti planovima za održivo kružno gospodarstvo, mobilnost radne snage i bolje upravljanje vanjskim granicama. Navedene mjere temelje se na Komisijinom novom planu za bolju regulativu.

Deset prioriteta utvrđenih u programu za zapošljavanje, rast, pravednost i demokratske promjene – koji opisuje zadaću Junckerove Komisije i na temelju kojeg smo izabrani – odgovor su na te izazove. Događaji koji su obilježili prošlu godinu – sporiji oporavak naših gospodarstava no što smo očekivali te potreba za obnavljanjem stabilnosti grčkog gospodarstva, migracijski pritisak na našim vanjskim granicama pojačan nesigurnošću u našem susjedstvu, teroristički napadi na redakciju lista Charlie Hebdo i drugdje u Europi – samo su osnažili našu odlučnost da ostanemo usmjereni na navedene prioritete, da težište rada stavimo na druge stvari i da ga obavljamo na drugačiji način.

Europljani su tijekom povijesti pokazali da su itekako sposobni za težak rad, inoviranje, stvaranje i plasiranje svojih ideja širom svijeta. Ne možemo si priuštiti gubitak generacije s tako velikim talentom i potencijalom. Komisija će nastaviti podupirati države članice u njihovim nastojanjima da vrate ljude na posao. U cilju hitne provedbe Inicijative za zapošljavanje mladih odobrena je 1 milijarda eura za pojačano početno financiranje kako bi se pomoglo 650 000 mladih širom Europe u potrazi za poslom, naukovanjem, osposobljavanjem ili nastavkom obrazovanja. Državama članicama predložili smo smjernice za učinkovitije pronalaženje poslova za dugoročno nezaposlene.

Moramo osposobiti Europljane za prilagodbu brzim promjenama u svijetu i novim tržištima rada. Našim programom novih vještina promicat ćemo cjeloživotno ulaganje u ljude, od strukovnog osposobljavanja i višeg obrazovanja do stjecanja znanja o digitalnim i visokim tehnologijama te životnih vještina koje su potrebne za aktivno sudjelovanje građana u promjenama u radnim mjestima i društvima. Posebna pozornost posvetit će se očuvanju ravnoteže poslovnog i privatnog života zaposlenih roditelja, s ciljem povećanja sudjelovanja žena na tržištu rada. Donošenje Direktive o ženama u upravnim odborima očekuje se 2016. i Komisija će nastaviti s radom na promicanju ravnopravnosti spolova.

Želimo i da europska poduzeća maksimalno iskoriste mogućnosti jedinstvenog tržišta te da rastu i natječu se na svjetskoj razini. Za to su im potrebni stabilno financiranje, zdravo poslovno okruženje i moderna infrastruktura. Investicijski plan za Europu u punom je zamahu. Europski fond za strateške investicije (EFSI) operativan je te osigurava kvalitetna ulaganja koja su dodatni poticaj europskom gospodarstvu, uključujući i ona u području istraživanja. Sada ćemo se usmjeriti na poboljšavanje investicijskog okruženja i produbljivanje jedinstvenog tržišta s ciljem ostvarenja boljih rezultata za europske građane, uklanjanja prepreka poslovanju i uspostavljanja poticajnog okruženja za inovacije.

Moramo početi raditi na osiguranju buduće održivosti Europe. Predstavit ćemo novi pristup osiguranju gospodarskog rasta te socijalne i ekološke održivosti u razdoblju nakon 2020. uzimajući u obzir reviziju strategije Europa 2020. te unutarnju i vanjsku provedbu ciljeva održivog razvoja UN-a.

Optimiziranje korištenja resursa ključno je za osiguranje zelenog i uključivog rasta. Od sljedeće godine počet ćemo provoditi akcijski plan za kružno gospodarstvo kako bismo uspostavili jedinstveno tržište za ponovno korištenje materijala i resursa, čime se podupire odmicanje od linearnog gospodarstva. Za to će biti potrebno djelovanje u svim dijelovima gospodarskog ciklusa, od nabave do proizvodnje, potrošnje, otpada i recikliranja te inovacija za iskorištavanje gospodarski i ekološki isplativih poslovnih prilika.

Za održivu budućnost potrebno je i predviđati i ublaživati prijetnje očuvanju zdravog okoliša. Komisija će nastaviti pomagati državama članicama u rješavanju problema otpornosti na antimikrobike te pridonositi globalnim nastojanjima u suzbijanju te prijetnje. Pokrenut ćemo i pripremne radove te pojačati savjetovanja o ocjeni zdravstvenih tehnologija kako bi se poboljšalo funkcioniranje jedinstvenog tržišta za zdravstvene proizvode. Dovršit ćemo složene pripremne radnje koje su već u tijeku kako bismo Europljane zaštitili od opasnosti endokrinih disruptora te nastaviti s daljnjim aktivnostima. Preispitivanjem postojećeg zakonodavstva u području sigurnosti i zaštite zdravlja na radu, među ostalim i zakonodavstva o kancerogenim i mutagenim tvarima, povećat ćemo učinkovitost okvira EU-a za zaštitu prava radnika.

2. Povezano jedinstveno digitalno tržište

Rastuće digitalno gospodarstvo može dovesti do širenja tržišta i otvaranja novih radnih mjesta. Europa u tom pogledu može biti predvodnica ako prevladamo fragmentaciju, poboljšamo ponudu za europske potrošače te stvorimo nove poslovne mogućnosti. Zbog toga je Komisija u svibnju 2015. predložila novu strategiju jedinstvenog digitalnog tržišta. Namjeravamo do kraja 2016. predstaviti sve relevantne prijedloge kako bi Unija mogla uspostaviti potpuno funkcionalno jedinstveno digitalno tržište u mandatu ove Komisije.

U prosincu ćemo predstaviti našu viziju modernijeg i europskijeg pristupa zaštiti autorskih prava uzimajući u obzir digitalnu revoluciju. Predstavit ćemo i prijedloge u vezi s pravima u području digitalnih ugovora. Tijekom 2016. uslijedit će daljnje inicijative u pogledu autorskih prava, geografskog blokiranja, slobodnog protoka podataka, računalstva u oblaku te PDV-a na elektroničku trgovinu.

Nakon postizanja dogovora o predloženom programu „povezani kontinent”, koji uključuje ukidanje naknada za roaming do 2017., radimo na sveobuhvatnoj reviziji regulatornog okvira za telekomunikacijski sektor. Nastavljajući se na odgovarajuće revizije u okviru Programa za prikladnost i učinkovitost propisa (REFIT) preispitat ćemo Direktivu o audiovizualnim medijskim uslugama, Direktivu o satelitskom emitiranju i kabelskom reemitiranju te Uredbu o suradnji u zaštiti potrošača kako bismo zajamčili da sustav ispunjava očekivanja građana. Nastojat ćemo do kraja godine sa suzakonodavcima postići dogovor o dva ključna elementa za izgradnju povjerenja i sigurnosti na rastućem jedinstvenom digitalnom tržištu: reformi zaštite podataka te Direktivi o mrežnoj i informacijskoj sigurnosti.

Naš ambiciozni cilj na čijem ćemo ostvarenju i dalje ustrajati savladavanje je nacionalnih prepreka u području regulative o telekomunikacijama, propisa o autorskim pravima i zaštiti podataka, upravljanja frekvencijama i primjene propisa o tržišnom natjecanju, pri čemu ćemo voditi računa o kulturnim raznolikostima. Stvaranjem povezanog jedinstvenog digitalnog tržišta možemo tijekom mandata ove Komisije postići dodatni rast u iznosu od 250 milijardi eura, otvarajući pritom stotine tisuća novih radnih mjesta, osobito za mlađe osobe u potrazi za poslom, te pridonijeti stvaranju dinamičnog društva utemeljenog na znanju.

3. Čvrsta energetska unija s naprednom klimatskom politikom

U našoj strategiji energetske unije Komisija je utvrdila ključne mjere koje su potrebne radi osiguranja opskrbe Europe energentima i smanjenja ovisnosti o uvozu, integriranja nacionalnih energetskih tržišta, davanja prednosti energetskoj učinkovitosti, dekarbonizacije gospodarstva te promicanja istraživanja, inovacija i konkurentnosti. Tijekom 2016. objavit ćemo velik dio prijedloga predviđenih u planu za energetsku uniju. U redovitom izvješću o stanju energetske unije prikazivat ćemo ostvareni napredak i navoditi što je još potrebno učiniti.

S obzirom na to da je EU jedan od glavnih sudionika pregovora o Klimatskom sporazumu u Parizu, provedba energetskog i klimatskog paketa za razdoblje do 2030. bit će prioritet za sljedeću godinu kako bi se osiguralo ispunjavanje zadanih ciljeva. Komisija će 2016. donijeti prijedlog raspodjele tereta za sektore izvan sustava trgovanja emisijama (ETS), kao što su građevinarstvo, poljoprivreda i dekarbonizacija prometa. Promicat ćemo upotrebu nediskriminacijskih programa naplate cestovnih pristojbi temeljenih na načelima „onečišćivač plaća” i „korisnik plaća” te nastojanja da se stvori jedinstveni europski prometni prostor, čime bi se omogućilo učinkovitije korištenje postojećom cestovnom infrastrukturom te fleksibilnije korištenje kapacitetom flote. Komisija će radi ubrzanja energetske tranzicije predložiti i inicijative u pogledu novog modela energetskog tržišta, postizanja cilja od 15 % elektroenergetske interkonekcije do 2030., sigurnosti opskrbe energentima, obnovljivih izvora energije i energetske učinkovitosti. Konačno, razvijat ćemo integriranu strategiju za istraživanja, inovacije i konkurentnost u okviru energetske unije kako bismo iskoristili potencijal niskougljičnog gospodarstva za zapošljavanje i gospodarski rast.

4. Povezanije i pravednije unutarnje tržište s jačim industrijskim temeljima

Jedinstveno tržište najveća je prednost i posebnost Europe. Ono omogućuje slobodnije kretanje ljudi, proizvoda, usluga i kapitala te veći izbor i niže cijene za potrošače. Građani mogu birati gdje žele živjeti, raditi i studirati, dok se zahvaljujući smanjenju birokratskog opterećenja stručnjacima i poslovnim subjektima nude mogućnosti koje inače ne bi imali u prekograničnom poslovanju. Ono je temelj konkurentnosti europske industrije.

Ovotjednim donošenjem strategije jedinstvenog tržišta naglasili smo potrebu za iskorištavanjem tih prednosti, kao i punog potencijala našeg unutarnjeg tržišta prilagođavajući se promjenama u ekonomskim uvjetima i pretvarajući ga u odskočnu dasku za rast naših poduzeća i industrije u globalnom gospodarstvu. Sada ćemo se usmjeriti na konkretne mjere, od potpore rastu novoosnovanih poduzeća i oslobađanja potencijala novih poslovnih modela koji proizlaze iz ekonomije dijeljenja do olakšavanja prekograničnog pružanja usluga, unapređenja sustava naših standarda i osiguranja pravilne primjene zakonodavstva jedinstvenog tržišta i njegova provođenja u praksi. Radit ćemo na uklanjanju pravnih i tehničkih prepreka na tržištu cestovnoga prometa te ojačati provedbu primjenjivog socijalnog zakonodavstva. Posvećeni smo podupiranju rasta malih i srednjih poduzeća te novoosnovanih poduzeća uklanjanjem regulatornih prepreka i olakšavanjem pristupa financijskim sredstvima. Predložit ćemo novu inicijativu za postupke preventivnog restrukturiranja te pružanje druge prilike poduzetnicima nakon stečaja.

Ključni dio tog posla provedba je unije tržišta kapitala jer će uspostavljanje jedinstvenog tržišta kapitala, financiranja i štednje biti od najveće važnosti za uklanjanje prepreka ulaganjima te podupiranje rasta poduzeća širom jedinstvenog tržišta. Od velike će važnosti biti postizanje brzog dogovora sa suzakonodavcima o Komisijinom prijedlogu o sekuritizaciji. Komisija će do kraja ove godine donijeti i prijedlog revizije Direktive o prospektu kako bi se malim poduzećima olakšalo uvrštavanje i pristup tržišnom financiranju, kao i daljnje mjere za potporu uspostavi fondova poduzetničkog kapitala i razvoju nove kulture poslovanja na temelju poduzetničkog kapitala radi otvaranja novih mogućnosti za poduzetnike.

Kako bismo europskim građanima pomogli da maksimalno iskoriste mogućnosti zapošljavanja na jedinstvenom tržištu, već smo predložili mjere za davanje veće važnosti Europskom portalu za radnu mobilnost (portal EURES) i jačanje suradnje između zavoda za zapošljavanje. Prijedlozi u vezi s mobilnošću radne snage koje ćemo predstaviti do kraja godine uključuju mjere za suzbijanje zlouporabe u vidu bolje provedbe i usklađivanja sustava socijalnog osiguranja. Predstavit ćemo i ciljanu reviziju Direktive o upućivanju radnika s ciljem uklanjanja nepoštenih praksi koje uzrokuju socijalni damping i odljev mozgova jamčenjem iste plaće za isti posao na istom radnom mjestu.

Osobiti naglasak stavit ćemo i na poboljšanje pristupa odabranim robama i uslugama za osobe s invaliditetom.